Peperduur motor gesteel ná begrafnisDie verdagtes het ná die voorval in die Porsche gevlug (Foto: Rusa) Ses verdagtes word gesoek nadat hulle Donderdagaand glo by ’n huis in Abbey-straat in Reservoir Hills, KwaZulu-Natal, ingebreek en ’n peperduur Porsche gesteel het. Volgens Prem Balram, woordvoerder van Reaction Unit South Africa (Rusa), het die verdagtes na bewering omstreeks 20:30 die huis se erf betree en 13 familielede in die huis aangehou. Die roubeklaers het glo ná ’n begrafnis by die huis byeengekom. “Die rowers het altesaam 13 selfone, bottels alkohol, juwele, bankkaarte, identiteitsdokumente en ŉ Porsche Panamera gebuit,” sê Balram. “Die verdagtes het tydens die voorval gevra wie die eienaar van die Porsche is. Toe een van die gaste aandui dat hy die eienaar is, het die rowers hom gevra of hulle op sy foon kan kyk of daar enige motoropsporing-toepassing daarop is. Die eienaar, ’n inwoner van Boksburg, Gauteng, het gedoen wat die verdagtes gevra het en hulle verseker dat daar nie enige opsporingstoestel in die motor is nie.” Die verdagtes het ná die voorval in die Porsche gevlug. ’n Wit Hyundai i20 is ook as wegkommotor gebruik. “Geen beserings is tydens die voorval aangemeld nie.” Enigiemand met meer inligting oor waar die Porsche kan wees, kan Rusa by 086 123 4333 kontak.